
Ljubljana, 22. september 2015


Upravni odbor Združenja delodajalcev Slovenije je na današnji seji soglasno odločil, da ima v primeru, da Vlada RS podpre zakon o spremembah minimalne plače in parlament ta zakon sprejme, Združenje delodajalcev Slovenije polni mandat za izstop iz Socialnega sporazuma za obdobje 2015-2016.

Združenje delodajalcev Slovenije je od začetka pobude s strani sindikalnih central v februarju letos opozarjalo, da takšno ravnanje sindikatov pomeni negiranje socialnega dialoga, eklatantno kršitev sklenjenega Socialnega sporazuma 2015-2016 in nespoštovanje podpisane konvencije 131 Mednarodne organizacije dela o minimalni plači, in se zavzemalo za obravnavo minimalne plače za pogajalsko mizo v socialnem dialogu.

S takšnim ravnanjem tako sindikati, kot predstavniki vlade kršijo podpisano Konvencijo št. 131 o minimalnih osebnih dohodkih (Mednarodne organizacije dela, ILO), ki jasno opredeljuje vlogo obeh socialnih partnerjev – ne le sindikatov, tudi delodajalcev – v procesu določanja, spreminjanja in usklajevanja minimalne plače. Delodajalci pa smo že drugič izločeni iz procesa določanja minimalne plače. Prvič leta 2010, ko se je le-ta dvignila za skoraj četrtino.

Da je ureditev minimalne plače v skladu z mednarodnimi dokumenti, ki zavezujejo Slovenijo, predmet usklajevanja med socialnimi partnerji, ugotavljajo tudi sami sindikati v zadnjem odstavku prve točke predloga zakona, ki so ga vložili v parlament.

Združenje delodajalcev Slovenije (in ostale delodajalske organizacije ter zbornice) se izredne seje Ekonomsko socialnega sveta, sklicane za 21. september 2015 nismo udeležile. Obravnava sindikalnega Predloga zakona o spremembah in dopolnitvah Zakona o minimalni plači (ZMinP-1) na Ekonomsko socialnem svetu, ko je le ta enostransko že vložen v proceduro v Državnem zboru in ima javno deklarirano podporo koalicije, je za gospodarstvo nesprejemljivo.

Združenje delodajalcev Slovenije ne pristaja na navidezno obravnavo tako pomembne problematike, kot so spremembe minimalne plače. Prav tako ne pristajamo na to, da smo izplačevalci dohodkov v gospodarstvu ujetniki ne-dialoga pod vsakokratno grožnjo enostranskih političnih akcij, katerih stroške plačuje gospodarstvo.

V primeru, da se Vlada strinja s sindikalnim predlogom zakona in Državni zbor zakon sprejme, pa je Upravni odbor Združenja delodajalcev Slovenije odločil, da ima Združenje delodajalcev Slovenije polni mandat, da izstopi iz Socialnega sporazuma za obdobje 2015-2016.

